Gashi ble ertet av datteren for måltørken
Ardian Gashi er en av midtbanespillerne landslagssjef Egil Drillo Olsen må vurdere for at startellever-kabalen før Albania-kampen skal gå opp. Fredag braker den skjebnesvangre kampen løs på bortebane, og Gashi kan fortelle at han utvilsomt er klar for match. - Jeg skal prøve overbevise så godt jeg kan på trening, så får vi håpe at det funker. Jeg er i hvert fall klar, jeg er midt i sesong og kommer rett fra to gode kamper i Allsvenskan. Det viktigste er at vi har riktig fokus som er tre poeng, og har blikket rettet mot VM, sier Gashi til VG under pressetreffet i Oslo mandag.Gashi er ikke akkurat kjent for å være en notorisk målscorer, men sist serierunde i Sverige scoret 31-åringen et fantastisk mål. Før den flotte nettkjenningen hadde han ikke scoret på hele 66 kamper for Helsingborg. - Det er klart at det er mange som ble overrasket. 66 kamper i serien uten mål også plutselig scorer jeg nå! Han forteller også at datteren nettopp har begynt å spille fotball og at hun, i motsetning til faren sin, er litt av en måltyv. Det har ført til at det har blitt litt småypping på hjemmefronten. - Hun har spurt meg: «Når skal du lage mål, liksom?». Men så scora jeg endelig, så da sa jeg at nå var det nok. Nå er vi ferdig med den saken, smiler Gashi. - Og når tror du vi får se et slikt mål på landslaget? - Det er ikke meg i mot for å si det sånn. Det tar jeg gjerne så fort som mulig. I mine yngre dager var jeg litt mer offensiv og dribla mye. Nå er jeg en mer balansespiller og en leder ute på midten som delegerer arbeidsoppgaver. Jeg vurderer situasjoner nøye før jeg går offensivt og etterlater meg et rom, sier Gashi. - Liker stilen Landslagssjef Egil Drillo Olsen ville ikke avsløre noe rundt startelleveren før den viktige kvalikkampen - et oppgjør Norge bør vinne dersom de skal ha et realistisk håp om å komme til VM i Brasil neste år. At Gashi gjør kabalen vanskeligere for 71-åringen er det imidlertid liten tvil om. - Gashi er en spiller som både kan spille indreløper og sentralt. Han kjenner begge rollene og er en drivkraft på klubblaget sitt. Han er veldig framoverrettet og har en stil som jeg har sans for, sier Drillo.Når det kommer til spørsmål rundt venstreback-plassen, etter at John Arne Riise bestemte seg for å gi seg på landslaget i mai, hadde Drillo følgende svar: - Jeg har vel ikke tenkt på så veldig mye annet siden forrige kamp enn hva vi gjør inn mot denne kampen her. Det er ikke noe jeg kommer på akkurat nå, det har jeg oppe i hodet mitt i lang tid, sier Drillo. Selv har Drillo hevdet at han har fire spillere i troppen som kan være aktuelle på venstre back. Landslagssjefen la for øvrig ikke skjul på at han er spent på hvordan det vil gå uten Riise. - Jeg vet at vi må ha en annen venstreback, men spent kan du regne med at jeg er. Det er jeg i for seg før alle landskamper, men kvalikkamper er litt spesielt og det her er en ekstra viktig kvalikkamp. Drillo kunne også bekrefte at han har pratet med Riise om avgjørelsen i ettertid. - Det er hans valg og det respekterer jeg. Det er ikke noe konflikt i forlengelsen av det. Dersom gruppeleder Sveits og gruppetoer Island vinner sine kamper mot henholdsvis Kypros og Slovenia, er Norge nødt til å ha tre poeng for å henge med de to nasjonene i toppen av gruppa. For øyeblikket ligger Norge på tredjeplass - to poeng bak Sveits og ett poeng bak Island. - Nå gjør vi noe så spesielt som å møte en motstander som vi møtte sist, og det er det ikke ofte vi gjør. Det betyr at lagene kjenner hverandre ganske godt og vi vet hva vi møter, men det er klart at både laguttak og hvordan vi opptrer, særlig offensivt, er viktig, sier Drillo. Han understrekte også at defensive dødballer var noe laget absolutt måtte ta tak i før Albania-kampen. - Vi kommer til å fokusere på at vi skal være veldig strukturerte defensivt og slippe til få sjanser. Så må vi våge å ta de mulighetene vi får. Vi skal også jobbe spesielt i den kampen her med dødball. Vi har sluppet inn dødballmål litt for ofte, og vi har kommet under i fire av de fem kampene på dødball.
Ardian Gashi (31) fikk høre det fra datteren sin da han ikke hadde scoret på hele 66 seriekamper for Helsingborg.